## Martínez Mus ressalta que “la futura llei del sòl naix per a aclarir normativa, simplificar la gestió del territori valencià i atraure inversions”

*** El vicepresident segon ha participat en la jornada ‘Inmobilia: vivenda, ciutat i futur’
* Assegura que la nova norma “constituirà una ferramenta senzilla, segura i útil, a l’altura dels reptes i oportunitats de la Comunitat Valenciana”**

El vicepresident segon per a la Recuperació, Medi Ambient, Infraestructures i Territori, Vicente Martínez Mus, ha confirmat “que la futura llei del sòl de la Comunitat Valenciana naix amb l’objectiu d’aclarir la farragosa normativa existent, agilitzar i simplificar la gestió del territori, recuperant la sensatesa, la seguretat i l’eficàcia en la planificació urbanística”. Es tracta, ha subratllat, d’una norma “concebuda com una ferramenta senzilla, segura i útil, a l’altura dels reptes i oportunitats de la Comunitat Valenciana”.

Durant la seua participació en la jornada ‘Inmobilia: vivenda, ciutat i futur’, organitzada per Economia Digital i la Cambra de Comerç de la Comunitat Valenciana, a on ha presentat l’avantprojecte de la llei, Martínez Mus ha explicat que la Generalitat “tanca amb esta norma una etapa d’incertesa i n’obri una altra de claredat, planificació i acció, apostant per ordenar abans d’urbanitzar, protegir sense bloquejar i agilitzar sense perdre garanties, amb la finalitat de posar el territori al servici de la ciutadania”.

La nova llei, segons ha explicat davant els empresaris presents, sorgix de la necessitat de superar “un marc normatiu obsolet, resultat d’anys de reformes parcials que han derivat en procediments lents, conceptes confusos i tràmits interminables”. En este sentit, l’objectiu és posar fi a la “carrera d’obstacles” que suposa aprovar un pla urbanístic, garantint la seguretat jurídica i facilitant la labor tant dels municipis com dels sectors implicats.

**Claus de la nova norma**

Entre les principals claus de l’esborrany del text, destaca la prioritat d’ordenar el territori abans d’urbanitzar, actualitzant l’Estratègia territorial i els plans d’acció territorial per a coordinar infraestructures, vivenda, indústria, transport i medi ambient.   
A més, el nou pla general es planteja com un instrument més àgil i útil, amb un enfocament estratègic que simplifica la seua aprovació i revisió, mentres que el Pla urbanístic simplificat permetrà facilitar la gestió en municipis xicotets o en risc de despoblament.

La norma també aporta claredat a l’ús del sòl no urbanitzable, en establir que en el comú es permetrà el que no estiga prohibit i en el protegit només l’expressament autoritzat. Així mateix, regula la situació de milers d’edificacions preexistents mitjançant ordes individualitzades de minimització que, sense legalitzar-les, garantixen condicions de seguretat, salubritat i sostenibilitat.

En matèria de gestió urbanística, s’introduïxen fórmules més flexibles que incorporen la col·laboració publicoprivada, la gestió municipal o per propietaris, i es reforcen tant la participació pública com el retorn social. Respecte a les llicències, la declaració responsable es convertix en el títol ordinari, la qual cosa permetrà reduir terminis i simplificar procediments sense renunciar al control posterior.

La disciplina urbanística s’enfortirà mitjançant l’actuació de l’Agència Valenciana de Protecció del Territori, amb la finalitat de garantir la igualtat de condicions i una resposta més eficaç davant de la il·legalitat. Amb això, es podran desbloquejar plans estancats, generar sòl per a vivenda assequible, atraure inversió, rehabilitar barris degradats i protegir el paisatge de manera uniforme.

Així mateix, el text aposta per un urbanisme del segle XXI, basat en la rehabilitació, la mobilitat sostenible, l’eficiència energètica i l’equilibri territorial, utilitzant un llenguatge clar i coherent que reforça la seguretat jurídica i evita la dispersió normativa.

Finalment, després de la seua aprovació inicial pel Consell, l’avantprojecte inicia ara la seua fase d’informació pública, audiència a administracions i entitats afectades, incorporació d’al·legacions i posterior remissió a les Corts per a la seua tramitació parlamentària. En este sentit, Martínez Mus ha convidat tots els presents i sectors implicats a aportar les seues propostes de cara a comptar amb la millor normativa possible.

Fecha: 10/11/2025